विजयदशमी के दिन मां दुर्गा और भगवान राम की पूजा करने के पश्चात शमी की भी पूजा की जाती है। इसके पीछे की पौराणिक कथा यह है कि जब पांडव कौरवों से जुए में पराजित हो गए थे और फिर जब उन्हें अज्ञातवास दिया गया था। तब उनके बारे में किसी को पता ना चल जाए, इसीलिए उन्होंने अपने धनुष को शमी के वृक्ष पर छुपा दिया था। उसके बाद जब गोरक्षा के लिए विराट के पुत्र ने अर्जुन की सहायता मांगी तब अर्जुन ने दोबारा इसी पेड़ से अपने धनुष को उठाकर युद्ध किया था, जिसमें उनका विजय हुआ था। इसी तरह भगवान राम चंद्र जी के लंका पर चढ़ाई करने के समय भी इसी वृक्ष ने भगवान राम की विजय की उद्घोषणा कर दी थी। इसीलिए विजयदशमी के दिन इस वृक्ष की पूजा करना बहुत ही महत्वपूर्ण माना जाता है।